text: L'Era interpreta la sega del blat en clau de dansa contemporània | BonDia Diari digital d'Andorra.
  Un moment de les coreografies que presentarà la companyia a l'era de Casa Rossell.
  L'Era interpreta la sega del blat en clau de dansa contemporània
  Redacció / FOTO: L'Era
  Dels gestos perduts i dels sons oblidats és la primera peça de dansa de llarga durada de la companyia L'Era, creada per David Font, Xavier Pérez i Emma Riba. Inspirada en la tradició de la sega i el tractament del blat de manera manual, aquesta peça per a cinc intèrprets s'estrena el 9 i el 10 de gener a l'era de la casa pairal de Cal Rossell d'Ordino.
  Dels gestos perduts i dels sons oblidats vol entendre i reproduir la "dansa de l'activitat agrícola i la musicalitat que quedava a la memòria de qui els realitzava", expliquen els seus autors. "En la reproducció d'aquests moviments i sons volem mostrar i documentar de manera presencial i vivencial el veritable dia a dia, l'optimització de l'esforç". L'objectiu, posar de manifest "la bellesa" d'aquestes activitats avui perdudes i, de pas, retre homenatge a les generacions passades. Font i Riba, encarregats de la direcció de la peça, han trobat una gran font d'inspiració en la tradició agrícola de les seves mateixes famílies, cosa que els ha permès "aprofundir la memòria física de les activitats que els seus pares han realitzat tota la vida".
  L'Era, Espais de Recerca Artística, va ser posada en marxa pels tres joves creadors, expliquen, amb l'objectiu de donar cabuda a les seves recerques creatives vinculades a la dansa contemporània i la música. Durant el seu breu recorregut ha presentat ja al públic del país dos projectes: d'una banda, Habitant espais, un projecte d'improvisació de música i dansa a entorns patrimonials que Font i Riba fa anys que desenvolupen i que ara l'Era acull per seguir-li donant vida; i de l'altra, Vestida de mar, un espectacle que barreja dansa, poesia i guitarra i que l'Era va presentar aquest estiu dins el marc dels festivals OnCarrer (organitzat per la Fundació Onca) i Colors d'Estiu (en la programació estiuenca del Comú d'Escaldes-Engordany).